### NN 153/2023 (20.12.2023.), Odluka o naknadi za razvoj komunalnih vodnih građevina na području Grada Otočca

KOMUNALAC d.o.o.

2297

Na temelju članka 52. stavak 1. i članka. 56. Zakona o financiranju vodnog gospodarstva (»Narodne novine« broj 153/09, 90/11, 56/13, 154/14, 119/15, 120/16, 127/17 i 66/19) i članka 23. stavak 1. točka 4. Zakona o vodnim uslugama (»Narodne novine« 66/19) Skupština društva Komunalac d.o.o. na sjednici održanoj 13. prosinca 2023. godine donijela je

ODLUKU

O NAKNADI ZA RAZVOJ KOMUNALNIH VODNIH GRAĐEVINA NA PODRUČJU GRADA OTOČCA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina na području nadležnosti Isporučitelja vodnih usluga Komunalac d.o.o., Otočac, Bartola Kašića 5a (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području u nadležnosti Isporučitelja.

Područje nadležnosti Isporučitelja obuhvaća područje JLS-a, odnosno Grad Otočac.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan kubni metar isporučene vode (1 m3).

Članak 5.

Sredstva naknade za razvoj koriste se za financiranje gradnje komunalnih vodnih građevina na području djelovanja Isporučitelja, odnosno za:

– izradu projektne i ostale pripremne dokumentacije te izradu studijskih analiza,

– otkup i uređenje zemljišta potrebnog za gradnju komunalnih vodnih građevina te radi zaštite izvorišta u zonama sanitarne zaštite,

– rekonstrukciju, odnosno gradnju komunalnih vodnih građevina,

– stručni nadzor nad rekonstrukcijom, odnosno gradnjom komunalnih vodnih građevina,

– otplatu zajmova i kredita za gradnju komunalnih vodnih građevina,

– ostala ulaganja u izgradnju komunalnih vodnih građevina.

Članak 6.

Gradnja komunalnih vodnih građevina iz članka 5. ove Odluke vrši se sukladno Planu gradnje komunalnih vodnih građevina, odnosno Financijskom planu Isporučitelja, koje donosi Skupština Isporučitelja.

Gradnja komunalnih vodnih građevina financira se sukladno odredbama važećih zakona iz:

– naknade za razvoj komunalnih vodnih građevina,

– proračuna JLS-a, odnosno proračuna područne samouprave,

– sredstava držanog proračuna, vodnih naknade koje su prihod Hrvatskih voda i sredstava iz međunarodnih izvora,

– ulaganja budućih korisnika vodnih usluga, sa ili bez prava na povrat uloženih sredstava.

Članak 7.

Naknada za razvoj iznosi 0,35 €/m3 isporučene vodne usluge.

Članak 8.

Naknada za razvoj obračunava se putem računa za vodne usluge i iskazuje se kao zasebna stavka na računu.

Račun za isporučenu vodnu uslugu iz st. 1. ovog članka ispostavlja Isporučitelj.

Iznos naknade za razvoj ne podliježe obvezi plaćanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade iz članka 7. ove Odluke.

Članak 9.

Način i rokovi uplate naknade za razvoj određuju se Odlukom o cijeni vodnih usluga koju donosi Isporučitelj.

Članak 10.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na posebnom kontu – poziciji prikupljenih sredstava za financiranje izgradnje objekata iz članka 5. ove Odluke.

Članak 11.

Isporučitelj jednom godišnje dostavlja Jedinstvenom upravnom odjelu JLS-a izvještaj o obračunatim, naplaćenim i utrošenim sredstvima naknade za razvoj.

Nadzor nad obračunom, naplatom i trošenjem sredstava naknade obavlja Jedinstveni upravni odjel JLS-a na temelju dostavljenih izvješća iz prethodnog stavka.

Članak 12.

Ova Odluka stupa na snagu s danom 1. siječnja 2024., objavit će se u »Narodnim novinama« i na mrežnim stranicama društva te dostaviti Vijeću za vodne usluge u roku od pet dana od dana donošenja.

Danom stupanja na snagu ove Odluke, prestaje važiti sljedeća odluka: Odluka o naknadi za razvoj komunalnih vodnih građevina na području grada Otočca (»Narodne novine« br. 8/2023).

Klasa: 325-01/23-01/113

Urbroj: 2125-2-16-1-23-1

Otočac, 13. prosinca 2023.

Predsjednik Skupštine
 Goran Bukovac, dipl. pol., v. r.